Bronsepraktbille

**Bronsepraktbille** (*Buprestis haemorrhoidalis*) er en nokså stor bille som tilhører familien praktbiller (Buprestidae). Arten finnes i Norge.

## Utseende

En middelsstor (ca. 15&nbsp;mm), blankt svart praktbille med bronseaktig metallglans. Antennene er omtrent så lange som hodet og pronotum til sammen. Pronotum er trapesformet, fint og nokså tett punktert, blankt. Dekkvingene har dype, regelmessige punktrekker, områdene mellom punktrekkene er ganske fint punktert. Den ligner *[[Buprestis rustica]]*, men dekkvingenes overflate er flatere, ikke så tydelig "bølgete" som hos denne. Et annet godt kjennetegn er at den har gule flekker i pannen, og at undersiden av det bakerste bakkroppsleddet er for det meste gult.

## Levevis
Bronsepraktbille er knyttet til gamle, harde bartrestokker som står/ligger på svært varme og soleksponerte lokaliteter. Arten ser ut til å tiltrekkes skogbrann og lever gjerne i brent virke. Flere funn er også gjort i de nederste stokkene i gamle laftede bygninger som står soleksponert. Larvene utvikler seg i gamle furutrær som har vært døde i minst fem år. Arten er dermed avhengig av god tilgang på død ved, og den har gått mye tilbake de siste tiårene og er regnet som truet. 
Den kan av og til gjøre noe skade på furutømmer i bygninger.

## Utbredelse
Arten er meget vidt utbredt. Den finnes i hele Europa bortsett fra De britiske øyer og Island, dessuten i Nord-Asia og i Afrika. Noen få svært gamle funn av bronsepraktbille foreligger fra Østlandet og sørover til Tvedestrand i Aust-Agder. De siste rapporterte funnene på 80-tallet har vist seg å være den nærstående arten grønnpraktbille (*B. rustica*).

De eneste funnene i Norge av bronsepraktbille de siste 100 årene er to individer som ble påvist i Drangedal i 2019 og 2021. Arten kan være noe oversett, men er opplagt svært sjelden og lokalt forekommende, og er antagelig noe variabel i populasjonsstørrelsene.

Bronsepraktbille antas å være i tilbakegang fordi utbredelsesområdet er begrenset til pressområder som reduseres i areal og kvalitet på grunn av en kombinasjon av skogbruk, plukkhogst, skogbrannbekjempelse og utbygging, samt generelt fordi skog som tidligere ikke har vært flatehogd er i reduksjon. Også nedgangen i umalte, laftede bygninger er negativt for arten.

## Rødlistevurdering
Arten er kritisk truet (CR) med bakgrunn i et antatt svært begrenset forekomstareal, kombinert med kraftig fragmentering og pågående nedgang i utbredelsesområde, forekomstareal og areal og kvalitet på habitatet. Artens kjente forekomstareal er på 4 km2, mens estimert forekomstareal er på 9 km2 (4-20 km2). Arten er kraftig fragmentert fordi det er antatt at over halvparten av individene finnes i relativt små og delvis isolerte delpopulasjoner.

Det er en viss usikkerhet grunnet svært få funn og at det kan være vanskelig å påvise arten. Som følge av ovenfor nevnte påvirkningsfaktorer er utbredelsesområde, forekomstareal og areal og kvalitet på habitatene under pågående reduksjon.

**Konklusjon:** Bronsepraktbille er vurdert som kritisk truet (CR) fordi arten har et svært begrenset forekomstareal der bestanden er kraftig fragmentert, samt at det er en pågående nedgang i utbredelsesområde, forekomstareal og areal og kvalitet på habitatet.

## Systematisk inndeling

* Ordenen biller, Coleoptera Linnaeus, 1758
** Underordenen Polyphaga Emery, 1886
*** Gruppen (infraorden) Elateriformia 
**** Overfamilien Buprestoidea 
***** Familien praktbiller, Buprestidae 
****** Underfamilien praktbiller, Buprestinae 
******* **bronsepraktbille** *Buprestis haemorrhoidalis* Herbst, 1780

## Referanser




## Kilder
* Fauna Europaea, utbredelsesdatabase for europeiske dyr 

## Eksterne lenker
* 
*